Йурычуа агIвы йаъаща.

Швымш бзита абазаква!
Йабар хIапыралтI аурычра мзы.
Лшара змата йзурычуаш АлахI хIрыуайчIвтI.
Аурычра АлахI йгIахIыквицIаз уыспI:"ЙсызхъазцIакваз!ЙшвыквпI ауры́чра, йшрыквыз йапшта йаъакваз швапхъала..."
(асура 2, айат 183)
ЙачIвыйа хIзурычуа?ЙачIвыйа аурычра гIахIыквызцIаз йхIзитахъу ари аурычрала?ХIшпаъазлара йатахъыйа ари аурычра амыз,ауи йащтагIайуа амызква?
ГIари дызму,йгIари чпачIвыкI йыхъвда йныквицIара,агIари пха зкву,йбжьу йакIвызтын, "йачIвыйа ари йсчпаныс йзгIасыквуцIаз" хIвата дйабата йа дйанта дгьыршIагылуашым.РшIа йгIатымцIсква ачпара далагуштI.ХIаргьи, хIгIазшаз йзхъахIцIауата хIаъазтын,хIхъаразгуш мгIва хIыквмызтын,йгIахIыхъвдаквицIаз щтахьлахъвыцра аламкIва архъйара хIалагуштI.ЙачIвыйа ари амыз амчара хIыззнабжьара йатахъу?Ари амыз ауацIа цха-хвшала йчауагьи,чIахъвагIва йахъачIвугьи йапшыта йацымлащыуитI.
УгIахъата хIнацбзазауазара,амч,амчыда дизыбара атахъыпI,йхьагIа, йхьагIазара атахъыпI.Ацха йылу,мызкIы дымлащыуазтын,арыцхIа асквш шабгу дымлащыуитI.РыцхIа йчва утымсуата,йбзазаща гьудыруашым,ауи ахIатырла,амамра йа азынамдзара абаргвыра аурычра мыз йгIалсыз,йамгIану здырыз,арыцхIа йнапIы йзимрауата дгьгIанхушым.КIара змугьи,кIара змамгьи мзыкI асыкI йнацтачвра йаргванхитI,рхьагIа азакIхитI,аджв йбжара аджв йылайхIвауа дцитI...
Аурычра абагъьара хIазнабжьитI,чхIара гIахIыланацIитI.УнапIы ураута уыззынадзуш афачIвы тшачвхъухчитI,уымлащыуыргьи, учхIара гIауырбит1.
Араъа,АлахI ачара гIваца акIвма тшызчвхъахIхчаныс йатахъыта йгIахIыквицIаз?Ачара,ажвра тшшырчвхъахIхчауа йапшта,заджвы йыквчважварагьи тшачвхъахIхчара атахъыпI,хIымгва шурычуа йапшта,хIылаквагьи урычра атахъыпI,йрурычру,йакIвымла йхIмырпшныс,хIылаква рапшта хIлымхIаквагьи урычра атахъыпI,йрурычру йакIвым рымгIаныс,хIлымхIаква рапшта хIщапIквагьи урычра атахъыпI,йрурычру йъакIвым йымчIвырхъаныс,хIщапIква йрапшта хIнапIквагьи урычра атахъыпI,йрурычру йакIвым ахьыла йхIымрауа.
Млащура гIвацамкIва,аурычра йгIацIанакIуа зымгIва рчпара зылшуш АлахI хIрыуайчIвтI!
ЙшвымазтI йнакIвызлакIгьи абзира!!